Myeni dagvaar Outa vir R8 miljoen | Netwerk24
02 Desember 2019 22:28
Dudu Myeni Foto: Gallo Images
Dudu Myeni wil Outa in die hof aanvat nadat dié organisasie in Oktober 'n omstrede twiet op sosiale media oor die voormalige voorsitter van die Suid-Afrikaanse Lugdiens (SAL) gedeel het.
Volgens Enca dagvaar Myeni die Organisasie teen Belastingmisbruik vir 'n bedrag van R8 miljoen.
Myeni sê Outa het op 3 Oktober 2019 'n twiet gepubliseer wat lui: " 'n Herinnering aan die skade wat Dudu Myeni by die SAL aangerig het."
EWN berig dat Outa in 'n stryd met Myeni in die hooggeregshof in Pretoria gewikkel is. Die organisasie wil hê dat die hof Myeni as 'n misdadige direkteur moet verklaar weens die haglike finansiële situasie waarin sy die lugdiens gelaat het.
Myeni voer aan dat Outa haar met hul twiet belaster het deur aan te voer dat sy verantwoordelik was vir die grootskaalse korrupsie tydens haar ampstermyn by die beleërde lugredery.
In reaksie daarop het Wayne Duvenage, uitvoerende hoof van Outa, gesê: "Haar reputasie verwoes? Haar reputasie is deur haar eie toedoen verwoes toe sy voorsitter (by die SAL) was."